《晚同师川驹父玉父游大梵院小轩》
宋代·洪朋

山气夕巃嵷，川光暮澄凝。棂轩俯川岳，拄杖相与登。

脱屦就閒旷，秉羽居高明。盘礴飞鸢上，挥斥蜿虹横。

令弟各英妙，舌本淮湖倾。朋也老无能，前身云水僧。

萧萧缘坡竹，凉飙为我兴。执热快一濯，何必踏层冰。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。